菅義偉

菅義偉係日本政治人，2020年到2021年任內閣總理大臣、自由民主黨總裁、內閣官房長官、北朝鮮綁架問題擔當大臣，做過總務大臣同郵政民營化擔當大臣。

生平 
菅義偉喺1948年出世，屋企係出身秋田縣嘅農家。喺佢高中畢業之後，菅義偉覺得自己冇可能考到同家姐一樣咁好嘅學校，於是決定去東京打工。佢最初喺紙箱工廠打工，但係佢好快就發覺呢種生活同喺鄉下嘅差唔多，於是做咗一陣就冇再做落去。後嚟佢每日返兩份工，朝早響築地市場度做，夜晚又喺新宿嘅餐廳打工，如是者做咗兩年嘢之後，菅義偉儲咗啲錢，考入咗法政大學法學部政治學系半工讀，揀入法政大學嘅原因係因為呢度學費平過其他私立大學。到佢畢業之後，佢去咗建電設備度打工，但係佢個心都係想向政治方面發展。

到1975年，佢經法政大學嘅就業諮詢，識咗一樣係法政大學校友嘅前眾議院議長中村梅吉，中村嘅秘書再介紹佢去到眾議院議員小此木彥三郎，自此佢就成為小此木嘅秘書。

1987年，菅義偉第一次去選橫濱市議員，但最初唔被睇好，但係佢堅持逐家逐戶去「洗樓」拜訪，結果贏咗。由於佢喺做秘書嗰陣累積到唔少人脈，加上橫濱前市長高秀秀信任內，成日搵問佢有關任用人事上嘅意見，令佢畀人叫做「橫濱影子市長」。

1996年，菅義偉第一次參加國政選舉，喺自己嘅地頭神奈川縣第二區出選，最後贏咗。入到國會之後，菅義偉拜小此木嘅朋友梶山靜六為師，亦都跟梶山加入黨內派系平成研究會。

1998年，平成研嘅會長小淵惠三想出嚟選自民黨總裁，但係同派系嘅梶山都想選，最後梶山退出平成研究會，菅義偉亦都跟住一齊退出。後來佢改為加入宏池會，喺2000年「加藤之亂」嗰陣，佢冇支持同派系嘅加藤紘一，喺呢件事之後，宏池會分裂成兩派，菅義偉就加入反加藤嘅堀內派。到2009年之後，菅義偉就冇再入其他派系。

2006年，當時安倍晉三第一次任相，菅義偉亦都第一次入閣，擔任總務大臣，後來安倍只係做咗一年左右就因為健康理由辭職，菅義偉亦都冇得再做。

2012年，自民黨打低咗民主黨，重奪政權，安倍揀返菅義偉入閣做內閣官房長官，安倍同菅義偉喺政治上嘅關係好緊密，好多人形容菅義偉係安倍晉三喺政治上嘅老婆。而喺菅義偉做內閣官房長官嘅期間，從來未失過言，畀外界叫做「安定之菅氏」。

2019年4月1號，嗰時係內閣官房長官嘅佢宣佈新年號係「令和」，之後佢就多咗個花名叫「令和大叔」。

2020年9月16號，佢接替安倍晉三，成為日本第99任內閣總理大臣，籌建新內閣。佢亦都係第一個以無派系身份當選自民黨總裁嘅人。不過佢在任期間被指應對武漢肺炎疫情不力，民望一直下跌，最後佢宣佈唔參加2021年9月嘅自民黨總裁選舉，同時放棄連任首相。10月4號，由新任自民黨總裁岸田文雄接任首相。

參攷

菅義偉嘅官方網誌

日本首相